NOGOMETNI KLUB BUZET

II. ISTARSKE BRIGADE 16

52420 BUZET

 IZVJEŠĆE O RADU NK BUZET ZA 2021. GODINU

U 2021. godini NK Buzet brojao je 144 registriranog natjecatelja. Podijeljeni su u 5 kategorija (seniori, juniori, pioniri, U-11, i U-9 ). Uz navedene u treninzima sudjeluje još oko dvadeset neregistrirane djece predškolskog uzrasta – generacija U-7.

**Ekipa seniora** sezonu 2019/20 završila je na trećem mjestu natjecanja u 3. ŽNL Sjever. Pod vodstvom trenera Alena Prešnjaka seniorska je momčad nastupala u početku vrlo uspješno sa svim pobjedama, a kasnije izgubila korak i ostala na trećem mjestu ljestvice. Ipak, ostvario se plasman u 2.ŽNL odustajanjem ponekih klubova iz višeg ranga natjecanja.

U jesenskom dijelu natjecanja 2020/21 u 2. ŽNL momčad vodi trener Dragutin Mujić te se na kraju 2021. godine ona nalazi na 3. mjestu u konkurenciji 14 klubova. Mjenjanjem propozicija natjecanja za mlađe kategorije, uoči ove sezone su dvije generacije igrača izgubile pravo nastupa za juniore (1999. i 2000. godište). Dobro je da je većina tih igrača ostala u klubu te sad čini okosnicu seniorske momčadi.

Momčad je uvjerljivo najmlađa u ligi, uz to i pri vrhu na ljestvici fair playa.

U odnosu na nekoliko proteklih godina seniorska se momčad stabilizirala, te nema problema s brojnošću. S obzirom na prosječnu dob igrača, njihov potencijal te gledajući ukupnu atmosferu i složnost u ekipi rezultati u skorije vrijeme mogu biti samo bolji, te se uskoro (možda već iduće sezone) nadamo plasmanu u viši rang, a to je cilj kluba, doseći 1. ŽNL, tamo gdje bi realno NK Buzet po svemu trebao i biti.

**Ekipa juniora** (tada U-15) sezonu 2020/21 završila je na 5. mjestu, dok se u tekućoj sezoni 2021/22 ŽNL, zbog ranije navedenih promjena propozicija, bitno izmijenjenom momčadi u odnosu na sezonu ranije, nalazi na 4. mjestu. Ekipu vodi Dragutin Mujić.

**Ekipa pionira** (tada U-13) koncem sezone 2020/21 zauzela je 4. mjesto pod vodstvom trenera Alena Ravnića.

Klub je uoči nove sezone morao odustati od planiranog formiranja momčadi mlađih i starijih pionira jer zbog promjena propozicija, u smanjenom broju godišta, ne bi bili u mogućnosti skupiti dovoljan broj igrača. Stoga je prihvaćen prijedlog nogometnog saveza da se formiraju momčadi pionira i juniora (jer su njihova natjecanja vezana jedno uz drugo) te su se iste i prijavile u redovno natjecanje na jesen.

**Pionire** u sezoni 2021/22 vodi trener Alen Ravnić, te se ona na kraju jesenskog dijela sezone nalazi na 4. mjestu ŽNL. Ekipa je među najmlađima u ligi (većina igrača ulazno su godište). Momčad sačinjava 22 igrača.

**Ekipa U-11** pod vodstvom trenera Dragutina Mujića je sezonu 2020/21 završila na prvom mjestu ŽNL.

U tekućoj sezoni 2021/22 ekipa je uvjerljivo prva sa stopostotnim učinkom i najboljim strijelcem lige Andejem Nežićem. Trener je Vanja Fabijančić.

**Ekipa U-9** sezonu 2020/21 završila je na 4. mjestu lige. Trener je bio Vanja Fabijančić. Na kraju jesenskog dijela tekuće sezone ova se ekipa nalazi na 5. mjestu lige pod vodstvom Kenana Fetića.

Neregistriranu skupinu igrača, njih oko dvadeset uglavnom predškolskog uzrasta (U-7) vode Vanja Jurada i Luka Petković. Djeca treniraju dva puta tjedno i ne nastupaju u službenim utakmicama.

Uz redovna službena natjecanja najmlađe su ekipe nastupale i na raznim turnirima na području Istre kao i u susjednoj Sloveniji, pa su tako ekipe U-9 i U-11 nastupile na turniru u Kašteliru gdje je ekipa U-11 osvojila prvo mjesto, te na turnirima u Umagu, Labinu i Puli. Dva smo gostovanja imali i u slovenskim Škofijama, gdje smo s obje kategorije nastupili na tamošnjem ljetnom i zimskom futsal festivalu. U-11 generacija osvojila je Coca-Cola youth cup Istre 2021. I kao najbolja momčad u Istri predstavljala naš poluotok na završnici Sportskih igara RH 2021. u Splitu.

Uz odlaske na gostujuće turnire NK Buzet je kao domaćin bio organizator turnira za ekipe U-9 i U-11 održanog za Subotinu, te izuzetno jakog međunarodnog uskršnjeg turnira za kategoriju U-11 na kojem su uz domaćina nastupile ekipe HNK Rijeka, GNK Dinamo Zagreb, NK Jadran Poreč, NK Novigrad, Škola nogometa 1. Gol iz Rijeke, te slovenski FC Koper i talijanski A.S.C. San Luigi. Naši su dečki osvojili drugo mjesto.

Mlađe su kategorije odigrale i niz prijateljskih utakmica od kojih vrijedi istaknuti nekoliko susreta sa vršnjacima iz HNK Rijeka.

Ciljevi kluba u 2021. godini su uglavnom ispunjeni, stabilizirana je seniorska ekipa koja je bila najkritičnija kategorija u klubu, te se od nje u narednom razdoblju očekuje isključivo uspon u svakom pogledu. Razloga za optimizam zasigurno ima jer se radi o prilično brojnoj, nadarenoj i homogenoj skupini igrača, sve redom ponikloj u ovome klubu koja može još puno godina nastupati za seniorsku momčad.

Dodatno je omasovljen omladinski pogon, te sa ponosom možemo reći da u klubu nikad nismo imali ovoliki broj djece. Svaka kategorija kluba ima svog licenciranog stručnog trenera, a uz sufinanciranje kluba radi se na dodatnom licenciranju 5 novih trenera te se može reći kako na tom polju dobro stojimo te kako ni iz tog aspekta ne bi trebala biti upitna budućnost buzetskog nogometa.

U Buzetu, 14.01.2022. godine

 Predsjednik NK Buzet, Dalibor Has